text: মুকুলের দলত্যাগে বঙ্গ বিজেপির কাছে ভিলেন শাহ-নাড্ডা জুটি
  নিজস্ব প্রতিনিধি: আশঙ্কাই সত্যি হলো। বিধানসভা ভোটে 'লজ্জাজনক' ভরাডুবির পরে দলকে 'ঐক্যবদ্ধ' রাখা নিয়ে সংশয়ে ছিল বঙ্গের পদ্ম নেতৃত্ব। শুক্রবার থেকে ভাঙনের জয়গান শুরু হলো। দল ছেড়ে তৃণমূলে ফিরলেন বিজেপির সর্বভারতীয় সহ সভাপতি মুকুল রায় ও তাঁর পুত্র শুভ্রাংশু রায়। সৌমিত্র খান, বৈশালী ডালমিয়ার মতো তৃতীয় সারির নেতা-নেত্রীরা দলত্যাগ নিয়ে মুকুলের বিরুদ্ধে কদর্য আক্রমণ শানিয়েছেন বটে কিন্তু রাজ্য বিজেপির সভাপতি দিলীপ ঘোষ সহ পদাধিকারীরা মুকুল রায়ের দলত্যাগ নিয়ে কার্যত সন্তর্পণেই প্রতিক্রিয়া দিয়েছেন। রাজ্য বিজেপি সভাপতি নির্লিপ্ত কণ্ঠে জানিয়েছেন, 'উনি থাকায় দলের বিশেষ কিছু লাভ হয়নি, চলে যাওয়ায় বিশেষ কিছু ক্ষতি হবে না।'
  দিলীপ ঘোষ সহ বঙ্গ বিজেপির শীর্ষ নেতারা কেন দলত্যাগ নিয়ে মুকুল রায়কে কঠোর ভাষায় আক্রমণের পথে গেলেন না তা নিয়ে জোর চর্চা শুরু হয়েছে। সূত্রের খবর, মুকুলের মতো প্রাজ্ঞ নেতার দলত্যাগের জন্য বিজেপির সর্বভারতীয় সভাপতি জেপি নাড্ডা ও কেন্দ্রীয় স্বরাষ্ট্রমন্ত্রী অমিত শাহের 'ভুল নীতিকেই' কাঠগড়ায় তুলেছেন বঙ্গ বিজেপির শীর্ষ নেতারা। তাঁদের মতে, বিধানসভা ভোটে মুকুলের মতো ভোট কুশলীকে নিস্ক্রিয় করে রেখে দলের ভালো ফলের পথে কুঠারাঘাত করেছিলেন শাহ-নাড্ডা। তার পরে প্রবীণ রাজনীতিকে কোনঠাসা করে শুভেন্দু অধিকারীর মতো নেতাকে নিয়ে অতিরিক্ত বাড়াবাড়ি করে করেছেন দলের দুই শীর্ষ নেতা। নন্দীগ্রামের বিধায়ককে বিরোধী দলনেতার পদে বসানোর সিদ্ধান্তকে মুকুলের মতো নেতার পক্ষে তা মেনে নেওয়া সম্ভব হয়নি। যদি শুভেন্দুর জায়গায় মনোজ টিগ্গা কিংবা অশোক লাহিড়ির মতো সঙ্ঘ ঘনিষ্ঠ কাউকে বিরোধী নেতার পদে বসানো হতো, তাহলে হয়তো মুকুল ততটা চটতেন না।
  তাছাড়া মুকুল রায় যে দল ছাড়তে পারেন, তা বিধানসভা ভোটের পরেই স্পষ্ট হয়ে গিয়েছিল। দলের শীর্ষ নেতৃত্বকে আগেভাগেই সতর্ক করে দেওয়া হয়েছিল বঙ্গ বিজেপির পক্ষ থেকে। কিন্তু সেই সতর্কবার্তাকে কানই দেননি শাহ-নাড্ডা। রাজ্য বিজেপির এক সহ সভাপতির কথায়, 'মুকুল রায়কে ডেকে একবার কথা বললে হয়তো সমস্যার সমাধান হতো। দলেও তাঁকে ধরে রাখা যেত। কিন্তু সেই পথে না হেঁটে বরং মুকুলের মতো প্রবীণ ও দক্ষ নেতাকে অবজ্ঞা আর উপেক্ষার রাস্তায় হেঁটে চরম ভুল করেছেন নাড্ডাজি ও অমিত শাহজি। শুভেন্দুর চেয়ে মুকুল যে কত বড় নেতা তা বুঝতে পারেননি তাঁরা। এবার হয়তো বুঝবেন। এক সময়ে মুকুলের হাত ধরে যাঁরা দলে এসেছিলেন, তাঁরা এবার ফের বিজেপি ছাড়বেন। হয়তো দল ছাড়ার লাইন পড়ে যাবে।'
  বিজেপি সূত্রে জানা গিয়েছে, শুক্রবার সকালে সংবাদমাধ্যমে মুকুল রায়ের দলত্যাগের জল্পনা দাবানলের মতো ছড়িয়ে পড়ার পরেই দিল্লি থেকে রাজ্যসভার এক সাংসদ, দুই সর্বভারতীয় সাধারণ সম্পাদক ফোন করে মানভঞ্জনের একটা চেষ্টা চালিয়েছিলেন। কিন্তু কারও ফোনই ধরেননি দলত্যাগী নেতা। দলের কাছ থেকে গত দেড় বছর ধরে যে উপেক্ষা আর অবজ্ঞা পেয়েছেন তা সুদে আসলে মিটিয়ে দেবেন বলেও ঘনিষ্ঠদের জানিয়েছেন মুকুল।